
MÄRJAMAA VALLAVOLIKOGU

       OTSUS


Märjamaa                                                                                     		20. oktoober 2026 nr  

Arvamuse andmine Risu-Suurküla lubjakivikarjääri
keskkonnaloa taotluse kohta

AS TREV-2 Grupp (registrikood 10047362, aadress Mäealuse tn 2/4, Mustamäe linnaosa, Tallinn) esitas 17.08.2026 Keskkonnaametile Risu-Suurküla kruusakarjääri keskkonnaloa nr Rapm-113 muutmise taotluse nr T-KL/1034098-2. 

Taotlusega soovitakse lisaks ehituskruusale võtta kasutusele madalamargilise ehituslubjakivi aktiivse tarbevaru plokke 3 aT ja 4 aT ning täitelubjakivi aktiivse tarbevaru plokke 5 aT ja 6 aT, laiendada mäeeraldist ja selle teenindusmaad ning muuta karjääri nimetus Risu-Suurküla lubjakivikarjääriks. Taotleja põhjendab loa muutmist olemasoleva maardla tervikliku kasutamise ja ehitusmaavarade varustuskindluse tagamise vajadusega. Kaevandatavat materjali kavandatakse kasutada tsiviil- ja taristuehituses.

Taotletav mäeeraldis asub Rapla maakonnas, Märjamaa vallas, Risu-Suurküla külas eraomandis olevatel Karuka-Ristikivi (katastritunnus 50301:001:0060) ja Karuka (katastritunnus 50301:001:0059) kinnisasjadel. Risu-Suurküla maardlas (registrikaardi nr 972) paiknev mäeeraldis koosneb kahest lahustükist kogupindalaga 16,61 ha. Mäeeraldise teenindusmaa pindala on 16,84 ha. Lubjakivi kaevandamine on kavandatud 6,58 ha suurusel alal. Taotluse kohaselt on kaevandatava ehituskruusa varu 87,9 tuhat m³, madalamargilise ehituslubjakivi varu 483,1 tuhat m³ ja täitelubjakivi varu 290 tuhat m³. Kavandatav keskmine kaevandamismaht on 31 tuhat m³ aastas. Taotluse seletuskirja järgi piirneb mäeeraldise lõunapoolne lahustükk loodenurgas Varbola rannamoodustiste maastikukaitsealaga ning lähiümbruses paiknevad kaitsealuste liikide leiukohad. Keskkonnaluba taotletakse 30 aastaks. Kaevandatud ala kavandatakse korrastada veekoguks, metsamaaks ja rohumaaks.

Lubjakivi kavandatakse kobestada puur-lõhketöödega ning töödelda karjääris purustamise ja sõelumise teel. Kaevandamine toimub taotluse kohaselt nii põhjaveetasemest kõrgemal kui ka madalamal, kuid põhjavee väljapumpamist ega põhjaveetaseme alandamist ei kavandata. Kavandatava tegevusega kaasnevad müra, tolm ning puur- ja lõhketöödest tulenevad häiringud. 

Juurdepääs karjäärile toimub munitsipaalomandis olevalt Karuka teelt (tee nr 5040013). Juurdepääsutee määramise ja korrashoiunõude eesmärk on säilitada tee ohutu kasutatavus ning vältida materjaliveost tingitud tee seisundi halvenemist teiste kasutajate jaoks.

Taotluse kohaselt asub Risu-Suurküla lubjakivikarjäärile lähim elamu mäeeraldisest 172 m kaugusel karjääriga samal kinnistul Karuka (katastritunnus 50301:001:0059) ning kuulub maaomanikule. Mäeeraldisest kuni 1 km kaugusele jäävad elukondliku hoonega kinnisasjad on Paju (katastritunnus 50401:005:0910), Tammiku (katastritunnus 50401:005:0950), Mämme (katastritunnus 50301:001:0001), Kangru (katastritunnus 50401:005:0760) ja Külari (50401:005:1141). 

Kuigi taotluse kohaselt põhjaveetaset ei alandata, kavandatakse lubjakivi kaevandamist ja lõhketöid ka allpool põhjaveetaset. Volikogu peab vajalikuks lähikonna majapidamiste kaevude algse seisundi fikseerimist ja vajadusel edasist seiret, et võimalikke muutusi õigeaegselt tuvastada ning nende põhjuseid hinnata. Kuni ühe kilomeetri kaugusel asuvate majapidamiste hõlmamine on valla ettepanek kohalike majapidamiste veevarustuse kaitseks.

Kaevandamise, materjali purustamise, sõelumise ja veoga kaasnevad tolm ning müra. Kuigi seletuskirja müramudel prognoosib lähima elamu juures normtasemest madalamat mürataset, peab volikogu vajalikuks ennetavaid meetmeid häiringute vähendamiseks ka tegelikes töötingimustes. Tööaja piiramine jätab elanikele õhtuse ja öise puhkeaja ning kaevandamishäiringuteta nädalavahetused ja riigipühad. Erandite eelnev kooskõlastamine võimaldab hinnata tööde vältimatust ja mõju ümbruskonnale. 

Lõhketöödest etteteatamine võimaldab lähipiirkonna elanikel oma tegevusi kavandada ning vallavalitsusel vastata elanike küsimustele. Seletuskirjas kirjeldatud kivimikildude laialipaiskumise ohu ning Karuka ja Rapla–Varbola tee läheduse tõttu on volikogu hinnangul vajalikud ka ajutine liikluskorraldus ja teede kontrollimine pärast lõhkamist.

Lähipiirkonna kinnisasjade omanike või valdajate kaasamine võimaldab täpsustada kohalikke veekasutus- ja elutingimusi ning arvestada võimalike häiringutega loa tingimuste kujundamisel.

Aluseks võttes maapõueseaduse § 49 lg 6 ning tutvunud Keskkonnaameti 08.09.2026 kirjaga nr DM-137127-8 „Arvamuse küsimine kohalikult omavalitsuselt“ ja sellele lisatud dokumentidega, arvestanud Märjamaa vallavalitsuse ettepanekut (2026 protokoll nr) ning majanduskomisjoni seisukohta (2026 protokoll nr ) Märjamaa Vallavolikogu

otsustab:
1. Nõustuda Risu-Suurküla lubjakivikarjääri keskkonnaloa taotlusega nr T-KL/1034098-2 ning teha Keskkonnaametile ettepanek kaaluda punktides 1.1–1.7 esitatud kõrvaltingimuste seadmist ja punktis 1.8 nimetatud isikute kaasamist menetlusse:
1.1 Kaevandatud materjali väljaveoks on lubatud kasutada Karuka teed (tee nr 5040013). Loa omaja peab veoperioodil tagama, et karjääri teenindamiseks kasutatav Karuka tee lõik vastab kehtivatele tee seisundinõuetele ja teeomaniku kehtestatud seisunditasemele.

1.2 Enne lubjakivi kaevandamise ja lõhketööde alustamist tuleb loa omaja kulul fikseerida mäeeraldise piirist kuni 1 km kaugusel asuvate majapidamiste salv- ja puurkaevude veetase ning vee kvaliteet ja korraldada vajadusel edasine seire. Mõõtmised ja proovivõtt toimuvad kaevu omaniku nõusolekul. Puurkaevude veetaset mõõdetakse juhul, kui see on kaevu konstruktsiooni ja ligipääsetavust arvestades tehniliselt võimalik. Seiretingimused ja ebasoodsate muutuste korral rakendatavad meetmed määrata keskkonnaloas.

1.3 Kuival ajal tuleb peenosakeste leviku vältimiseks niisutada karjäärisiseseid teid, tolmavaid materjalipuistanguid ning loa omaja kasutatavaid tolmavaid väljaveotee lõike. Vajaduse korral tuleb piirata sõidukite liikumiskiirust ja rakendada muid tõhusaid tolmutõrjemeetmeid. Karjäärist avalikult kasutatavatele teedele kandunud materjal tuleb eemaldada.

1.4 Kaevandamine ja materjali töötlemine tuleb korraldada viisil, mis tagab müra normtasemete järgimise müratundlikel aladel. Vajaduse korral tuleb kasutada katendivalle, paigutada paiksed ja ajutised müraallikad elamutest võimalikult kaugele ning piirata oluliste müraallikate samaaegset töötamist.

1.5 Mäeeraldisel on kaevandamine, puur-lõhketööd, materjali töötlemine ning toodangu väljavedu lubatud esmaspäevast reedeni kell 7.00–19.00. Laupäeviti, pühapäeviti ja riigipühadel on nimetatud tegevused keelatud. Kui tööde tegemine väljaspool lubatud tööaega on erandkorras vältimatult vajalik, peab loa omaja enne tööde alustamist saama Märjamaa Vallavalitsuse kirjaliku kooskõlastuse.

1.6 Loa omaja peab kavandatavatest lõhketöödest vähemalt 24 tundi ette teavitama mäeeraldise piirist kuni 1 km kaugusel asuvaid majapidamisi ning Märjamaa Vallavalitsust. Teates tuleb märkida lõhketööde kuupäev, kavandatav kellaaeg või ajavahemik ja vastutava isiku kontaktandmed. Tööde aja muutumisest või ärajäämisest tuleb teavitada esimesel võimalusel.

1.7 Karuka tee (tee nr 5040013) ja Rapla-Varbola tee (tee nr 20141) kasutajate ohutuse tagamiseks tuleb lõhketööde ohualasse jäävatel teelõikudel rakendada teeomaniku või tee valdajaga kooskõlastatud ajutist liikluskorraldust. Pärast lõhkamist tuleb ohualasse jäänud teelõigud üle kontrollida ning enne liikluse taastamist eemaldada teele sattunud kivimitükid ja muu liiklust ohustav materjal.

1.8 Kaasata keskkonnaloa muutmise menetlusse lisaks juba kaasatud Karuka kinnisasja omanikule Paju (katastritunnus 50401:005:0910), Tammiku (katastritunnus 50401:005:0950), Mämme (katastritunnus 50301:001:0001), Kangru (katastritunnus 50401:005:0760) ja Külari (katastritunnus 50401:005:1141) kinnisasjade omanikud või valdajad, kui neid ei ole juba menetlusse kaasatud.

2. Otsust on õigus vaidlustada 30 päeva jooksul arvates päevast, millal vaiet esitav õigustatud isik otsusest teada sai või oleks pidanud teada saama, esitades vaide Märjamaa Vallavolikogule haldusmenetluse seadusega vaidemenetlusele kehtestatud korras. Otsuse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

3. Otsus jõustub teatavakstegemisest.


(allkirjastatud digitaalselt)
Meelis Välis	
volikogu esimees

	1. Eelnõu õiguslik alus 

	Maapõueseadus
§ 49.  Kaevandamisloa taotlemine
  (6) Kaevandamisloa andja saadab kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.

Kohaliku omavalitsuse korralduse seadus
§ 22.   Volikogu pädevus
  (2) Õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused otsustab omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.

Haldusmenetluse seadus
§ 53.   Haldusakti kõrvaltingimus
  (2) Haldusaktile võib kehtestada kõrvaltingimuse:
  2) kui kõrvaltingimuseta tuleks haldusakt jätta andmata;




	2. Eelnõu vastuvõtmise vajalikkuse põhjendus

	AS TREV-2 Grupp esitatud Risu-Suurküla karjääri keskkonnaloa muutmise taotlusega soovitakse lisaks ehituskruusale kaevandada madalamargilist ehituslubjakivi ja täitelubjakivi ning muuta karjääri nimetus Risu-Suurküla lubjakivikarjääriks. Keskkonnaluba taotletakse 30 aastaks. Taotleja põhjendab muudatust olemasoleva maardla tervikliku kasutamise ning tsiviil- ja taristuehituseks vajaliku maavara varustuskindluse tagamisega. Taotluse seletuskirja kohaselt kavandatakse lubjakivi kobestamist puur- ja lõhketöödega ning kaevandamist ka allpool põhjaveetaset, seejuures põhjavett välja pumpamata. Materjali töödeldakse karjääris ning juurdepääs toimub Karuka teelt. 
Elamute ja teede läheduse tõttu peab vallavolikogu oluliseks vähendada kaevandamisega kaasnevaid häiringuid ning kaitsta kohalike majapidamiste veevarustust. Selleks esitatakse eelnõus ettepanekud müra ja tolmu vähendamiseks, kaevude seisundi jälgimiseks, tee korrashoiu ja liiklusohutuse tagamiseks ning lõhketöödest teavitamiseks. Samuti tehakse ettepanek kaasata menetlusse mäeeraldise teenindusmaast 1 km raadiusesse jäävate kinnisasjade omanikud või valdajad.

	Joonis 1. Maa- ja Ruumiameti maardlate rakendus. Taotletav Risu-Suusküla lubjakivikarjääri ala.




	3. Õigusaktid, mis reguleerivad küsimust käesoleval ajal

	Maapõueseadus



	4. Õigusaktid, mida on eelnõu õigusaktina vastuvõtmisel vaja tunnistada kehtetuks, tühistada või muuta

	Puuduvad.



	5. Õigusakti rakendamisega kaasnevad kulud ja katteallikad 

	Märjamaa valla eelarvele kulusid käesoleva otsuse vastuvõtmisega ei kaasne.



	6. Eelnõule lisatavad muud asjasse puutuvad materjalid 

	Keskkonnakaitseloa taotlus koos lisadega. 
Keskkonnaotsuste infosüsteemis KOTKAS menetlus  M-137127.

